Imtella' Diċembru 11, 2021 - Aġġornata 11 Ta' Diċembru, 2021 6:57pm Rapport: Mario Micallef Filmat: Alvin Scicluna - CVC Media Fl-iskola medika ta' Barts fir-Rabat Għawdex jattendu 245 student, f'eżempju ta' kampus mill-aktar multikulturali billi l-istudenti ġejjin minn 145 pajjiż minn 5 kontinenti differenti. Din hi l-ħames sena akkademika tal-iskola medika, bl-ewwel grupp ta' studenti se jiggradwaw bħala tobba f'ċerimonja li diġà hi skedata għal Lulju li ġej, fiċ-Ċittadella. Ħafna jafuha bħala l-iskola medika ta' Barts iżda dak tar-Rabat Għawdex hu parti mill-kampus tal-Università Queen Mary ta' Londra. Minn bidu modest ħames snin ilu bl-użu ta' spazju fl-Istitut Sir Mikelanġ Refalo li jilqa' s-sixth form ta' Għawdex, sentejn ilu ġie inawgurat il-kampus il-ġdid li sar b'investiment ta' €35 miljun biswit l-Isptar Ġenerali ta' Għawdex. Reklamat mill-Università Queen Mary bħala kampus b'kurrikulu Ingliż u sitl ta' ħajja Mediterranju, il-komunità tal-istudenti kibret, kif spjegat id-Deputat Dekan inkarigata mill-Edukazzjoni, Catherine Molyneaux. Kważi nofs il-membri tal-istaff akkademiku huma Maltin. L-ewwel grupp ta' studenti li bdew il-kors ta' baċellerat fil-mediċina u l-kirurġija fl-2017 se jiggradwaw bħala tobba fis-sajf li ġej. L-ewwel sentejn tal-kors hu bbażat fuq it-teorija iżda mit-tielet sena 'l quddiem tidħol il-prattika fejn l-iskola medika hi attrezzata b'ċentru għal dawn is-sessjonijiet. Fl-aħħar fażi tal-kors, il-prattika ssir fl-Isptar Ġenerali ta' Għawdex taħt għajnejn tobba u konsulenti. Apparti l-benefiċċji li joħorġu minn ċentru akkademiku ta' dan il-livell li jkun abbinat ma' sptar, id-Dekan tal-Edukazzjoni tal-Università Queen Mary ta' Londra, Anthony Warrens, qal li huma jħossuhom milqugħa ħafna mill-Għawdxin,. F'mumenti waqt il-pandemija tal-COVID-19, dawn l-istudenti tal-mediċina għenu b'mod volontarju fl-għoti tat-tilqim f'Għawdex waqt li l-outpatients tal-isptar Ġenerali ta' Għawdex uża faċilitajiet mill-iskola medika fi żmien metya l-istudenti kienu qed isegwu l-lezzjonijiet online.